**Vieras Skotlannista** (*Putting Pants on Philip*) on lyhyt mykkäelokuva vuodelta 1927, jossa pääosassa ovat brittiläinen Stan Laurel ja yhdysvaltalainen Oliver Hardy. Se on Laurelin ja Hardyn ensimmäinen "virallinen" yhteinen elokuva. Elokuvassa Laurelin esittämä skottilainen Philip saapuu Yhdysvaltoihin kiltti yllään ja joutuu vaikeuksiin kilttinsä vuoksi. Hänen Hardyn esittämä setänsä yrittää saada hänet käyttämään housuja.

Laurel ja Hardy esiintyivät yhteensä 107 elokuvassa vuodesta 1921 vuoteen 1950. Elokuvan idea tuli Laurelilta ja perustui Laurelin ystävän kertomaan tarinaan ajalta jolloin Laurel oli töissä konserttisalissa. Arkistoija William K. Everson kuvasi elokuvaa "yhdeksi 1920-luvun lopun todellisista jalokivistä, ja ehkä Laurelin ja Hardyn kaikista elokuvista omalaatuisimmaksi, vaikkei välttämättä hauskimmaksi".

Juoni
-----

Piedmont Mumblethunder (Hardy) odottaa skottilaista veljenpoikaansa Philipiä (Laurel) laiturilla. Piedmont ei tiedä miltä Philip näyttää, mutta on lukenut kirjeestä että Philip on niin ujo naisten keskuudessa että hän "näkee täpliä". Nähdessään nuoren miehen käyttäytyvän oudosti laivan lääkärin terveystarkistuksessa, Piedmont kertoo ohikulkijalle säälivänsä sitä joka joutuu tämän matkustajan hakemaan - vain huomatakseen että kilttimies on Philip. Vaikka Piedmont pitää kiltillistä Philipiä ensin naismaisena, hän yrittää keskustella tämän kanssa ja näyttää tälle kaupunkia. Käy kuitenkin ilmi ettei Philip kärsi mistään ujoudesta naisten keskuudessa vaan on paatunut naistenmies. Philip päätyy lopulta menettämään alushousunsa ja kävelee ilmanvaihtoventtiilin yli joka saa hänen kilttinsä nousemaan, saaden kaksi naista pyörtymään.

Häveten veljenpoikaansa Piedmont vie Philipin räätäliin, joka sovittaa hänelle housuja vaikka Philip inhoaa niitä. Philip lähtee räätälistä pois jatkaakseen aiemmin näkemänsä naisen seuraamista. Philip ottaa kilttinsä pois peittääkseen sillä mutalätäkön. Nainen kuitenkin kieltäytyy tästä kohteliaisuudesta ja sen sijaan vain hyppää lätäkön yli ja häipyy. Sen sijaan kiltin päälle astuu Piedmont, joka tippuu syvään mutaiseen kuoppaan. Elokuva loppuu lähikuvaan Oliver Hardyn kasvoista näyttäen "tulevan harmistuneen ilmeen klassikon".

Tuotanto
--------

Vaikka tämä oli Laurelin ja Hardyn ensimmäinen "virallinen" yhteiselokuva, ikonisista Ohukainen ja Paksukainen -hahmoista ei vielä ollut tullut pysyviä. Näiden hahmojen ensiesiintyminen oli Fred Guiolin ohjaamassa elokuvassa *The Second Hundred Years*, missä Leo McCarey ehdotti että näyttelijät esiintyisivät vakituisesti yhdessä.

Osa elokuvasta kuvattiin historiallisessa Culver-hotellissa. Elokuva sai ensi-iltansa 3. joulukuuta 1927.

Näyttelijät
-----------

|  |  |  |
| --- | --- | --- |
|  Stan Laurel  | … |  Philip
  |
|  Oliver Hardy  | … |  Piedmont J. Mumblethunder
  |
|  Charles A. Bachman  | … |  viranomainen
  |
|  Ed Brandenberg  | … |  bussikuski
  |
|  Harvey Clark  | … |  räätäli
  |
|  Dorothy Coburn  | … |  Philipin jahtaama nainen
  |
|  Sam Lufkin  | … |  laivan lääkäri
  |

Lähteet
-------

### Viitteet

1. ↑  Gehring 1990, s. 62.
2. ↑  Mitchell 2010, s. 229.
3. 1 2  Garza, Janiss: Putting Pants on Philip (1927). *The New York Times*.  Arkistoitu 7.3.2016. Viitattu 3.12.2015. (englanniksi)
4. ↑  Everson, William K.: "The Theodore Huff Memorial Film Society", *William K. Everson Archive*. Viitattu 3.12.2015.
5. ↑  Garza, Janiss: "Putting Pants on Philip (1927)", *AllMovie*. Viitattu 18.3.2016.
6. ↑  Smith, Leon (1988): *Hollywood Goes on Location*, Los Angeles: Pomegranate Press. s. 177.  ISBN 0-938817-07-8-
7. ↑  Nollen, Scott Allen (1989): *The Boys: The Cinematic World of Laurel and Hardy*, McFarland & Company, s.97.  ISBN 978-0-89950-383-7.

### Kirjallisuutta

* Everson, William K.: *The Complete Films of Laurel and Hardy*. New York: Citadel, 2000, 1967.  ISBN 0-8065-0146-4.
* Gehring, Wes D.: *Laurel & Hardy: A Bio-Bibliography*. Burnham Bucks, Iso-Britannia: Greenwood Press, 1990.  ISBN 978-0313251726.
* Mitchell, Glenn: *The Laurel & Hardy Encyclopedia*. New York: Batsford, 2010; ensipainos 1995.  ISBN 978-1-905287-71-0.

Aiheesta muualla
----------------

* *Putting Pants on Philip* IMDb-tietokannassa
* *Putting Pants on Philip* (1927). *Turner Classic Movies – TCM*.  Arkistoitu 15.3.2016.  (englanniksi)